Just Film

**Just Film** (lühend **JF**) on Tallinna Pimedate Ööde filmifestivali (PÖFFi) suurim noorte- ja lastefilmide alafestival, mis koosneb mudilas-, laste- ja noortefilmide võistlusprogrammist ja eriprogrammidest. Just Filmi festivali korraldatakse nii Tallinnas kui ka Tartus alates 2001. aastast igal aastal novembris, nii nagu PÖFFi põhiprogrammigi. 

Festivalil linastub igal aastal üle 55 filmi. Just Filmist on saanud Eesti üks kõige rohkem külastatud noorte- ja lasteüritusi. Igal aastal külastab festivali kokku ligi 20 000 filmihuvilist.

Just Film loodi, et anda noortele ja lastele võimalus filmikunsti kaudu näha, mis toimub nende ümber ja mujal maailmas. Festival annab neile võimaluse rääkida ühiskonna valupunktidest ning arendada oskust olla mõistvam ja empaatiavõimelisem. Just Filmi eesmärk on kasvatada seeläbi uue põlvkonna publikut, kes hindab kõrgelt kvaliteetfilme ning näeb võimalust muuta filmikunsti abil ühiskonda ja inimesi.

Just Film annab oma panuse haridusse, pakkudes õpetajatele võimalust kaasata õppetöösse väärtfilme.

Just Film on toonud Eestisse üle 600 täispika filmi väga paljudelt kuulsatelt filmitegijatelt, nagu näiteks Gus van Sant, Vanessa Jopp ja Tony Key. Lisaks kuulsatele režissööridele on festivali avamisele ja lõpetamisele jõudnud maailma suurimad ja populaarseimad noorte- ja lastefilmid. Nii on seigeldud koos Harry Potteriga ning kaasa elatud libahuntide ja vampiiride sõdadele “Videviku” saagades. Suured ja väikesed filmihuvilised on saanud näha uusversioone filmidest “Kalapoeg Nemo” ja “Lõvikuningas”.

Festivali programmijuht on juba pikemat aega olnud Mikk Granström.

## Programmid
### Võistlusprogrammid
* Rahvusvaheline noortefilmide võistlusprogramm
* Rahvusvaheline lastefilmide võistlusprogramm
* Rahvusvaheline mudilaste võistlusprogramm
* Rahvusvaheline #noorfilmitegija võistlusprogramm

### Üldprogramm
* Noortefilmide programm
* Lastefilmide programm
* Lapse õiguste programm
* DOC@Just
* Just Anime

## Žürii
Igal aastal valitakse JF lastefilmide žürii ja noortefilmide žürii. Žürii hindab filme ja valib parima filmi. Žürii tohib välja anda kuni kaks lisaauhinda.
* ECFA rahvusvaheline lastefilmide žürii
* Noortefilmide žürii
* Lastefilmide žürii
* Mudilaste žürii
* #noorfilmitegija rahvusvaheline žürii

## Ajalugu
* 1997. aastal loodud Pimedate Ööde filmifestivalist on saanud Eesti ja Baltikumi üks olulisemaid kultuuriüritusi. Samamoodi on kasvanud Baltikumi suurimaks noorte- ja lastefilmide festivaliks PÖFFi pesamuna Just Film.
* 2001. aastal loodud Just Film on kasvanud võrdväärseks festivaliks teiste omasarnaste seas. Tol aastal kutsus Tallinna Pimedate Ööde filmifestival kokku neli entusiastlikku ja tublit noort, kes hakkasid üheskoos tegema Just Filmi. Kaheksa aastat korraldas seda festivali Elen Lotman. Just Filmi programm kasvas iga aastaga.

Just Filmi sünnikodu oli Nukuteater, kus näidati nii laste- kui ka noortefilme. Kino Sõprus oli tänavakultuuri eriprogrammi päralt. Seitse aastat hiljem olid aga pisikesed ja armsad kinod jäänud Just Filmi jaoks liiga väikeseks ning festival oli sunnitud kolima kinno Kosmos, kuhu Just Film jäi saatuse tahtel vaid üheks aastaks, sest peagi avati Tallinnas Solarise Keskus ja Cinamoni kino (nüüdne Solarise Kino). Pärast edukat esimest aastat Solaris Kinos laienes Just Film ka Tallinna teise suurkinno Coca-Cola Plaza. Praegu on Just Filmi kodukinoks saanud Apollo Kino Solaris ja Apollo Kino Plaza.

## Välislingid
* Just Film
* Just Film